Plaasbestuurder val ver toe hy stropers soek | Maroela Media
Plaasbestuurder val ver toe hy stropers soek
Die bestuurder van 'n wildsplaas in die Keimond-omgewing aan die Wildekus, is ernstig beseer nadat hy van 'n krans af geval het.
Volgens die Oos-Kaapse polisie het die bestuurder glo Woensdag in die veld na vermeende stropers gesoek, toe hy gegly en by 'n krans af geval het. Hy het glo sowat 20m ver geval.
Die Oos-Londense honde- en soek-en-reddingseenheid is ontbied, waarna die nooddienste en lede van die polisie se lugvleuel ook ontbied is. Die plaasbestuurder het met nood- en reddingspersoneel se aankoms op die toneel, op die rand van die krans gelê.
Hy het glo aan paramedici gesê hy het geen gevoel in sy onderlyf nie. Die reddingspan kon teen omstreeks 16:40 daarin slaag om die bestuurder van die krans af te red, waarna hy onmiddellik na die Frere-hospitaal in Oos-Londen geneem is vir behandeling.